Ц1ыфым ипортретэу К1эрэщэ Тембот къытырэм ащ ипсихологии дештэжьы. Джащ фэдэу Хьатх Мыхьамэт-гъуазэу лъэпкъым ил1ыхъужъым ипортрет апэ къеты мыщ фэдэу: «Шыур, узэреплъынымк1э, зек1ол1 шыоу, бэ зынэгу к1эк1ыгъэу, бэ зытехъык1ыгъэ ц1ыфэу зэрэщытыр нэфагъэ; ибгырыпхып1эхэм, ицые бгъэ1ухэм ык1и лъэгонджэ-куашъохэм атедэгъэ шъохъстаныр хьазырэу хъок1ыгъагъэ; ицые гъуапэхэри , зек1ол1 хабзэу, 1энтэгъупэм нэсэу к1акохэу пыутыгъэхэу щытыгъ... Ар адыгэ зек1ол1 шъыпкъэу, гъогу чыжьэ фэгъэпсыгъэу шэу зытесыр... адыгэ зек1ошмэ афэдагъ. Тесым изэхэлъык1э иш изэхэлъык1э фэдэ хьазырыгъ: Ыпл1э1ухэмк1э к1оч1эшхоу  зэ1угъэк1отыгъ, ыбг псыгъоу зэпыфызык1ыгъ, ынэгу т1эк1у дэдэ жэпкъыбгъуа1у  п1онэу, ау 1уплъэ го1оу гъуч1ышъоу тыгъэм ыжъагъ, ыпак1эхэри псыцубжъэ ш1уц1эу. Дахэу гъэщыгъэу - л1ы пкъышъо нэгуш1у. Ау пстэумэ анахьэу уна1э теозгъадзэу а шыум хэлъыгъэр - ил1ыгъэ ицыхьэ телъыжььэу, гугъу емыл1 самбырэу, гугъэ-гупшысэ шъабэр ынэгу илъэу, ынэ чыжьаплъэм етыгъэу зэрэщытыр ары». (Т.2. с.355-356.)